b"\n_START_ARTICLE_\nJemenin maantiede\n_START_PARAGRAPH_\nJemen sijaitsee Arabian niemimaan etel\xc3\xa4k\xc3\xa4rjess\xc3\xa4 rajautuen pohjoisessa Saudi-Arabiaan ja koillisessa Omaniin. Jemenin pinta-ala on yhteens\xc3\xa4 527\xc2\xa0968 neli\xc3\xb6kilometri\xc3\xa4, johon lukeutuu useita saaria ja saariryhmi\xc3\xa4, kuten Punaisessameress\xc3\xa4 sijaitsevat Hanish-saaret, Kamaran ja Perim, sek\xc3\xa4 Intian valtameress\xc3\xa4 sijaitseva Sokotran saariryhm\xc3\xa4. Jemenill\xc3\xa4 on 1\xc2\xa0906 kilometri\xc3\xa4 rantaviivaa Arabianmerelle, Adeninlahdelle sek\xc3\xa4 Punaisellemerelle. Bab el Mandeb, joka rajaa Jemenin lounaisosaa, on strategisesti merkitt\xc3\xa4v\xc3\xa4 vesitie ja yksi maailman vilkkaimmin liikenn\xc3\xb6idyist\xc3\xa4 laivareiteist\xc3\xa4.\n_START_SECTION_\nPinnanmuodot\n_START_PARAGRAPH_\nJemenin vuoristoista sis\xc3\xa4maata ymp\xc3\xa4r\xc3\xb6iv\xc3\xa4t kapeat rantakaistaleet maan l\xc3\xa4nsi-, etel\xc3\xa4- ja it\xc3\xa4osissa, ja yl\xc3\xa4nk\xc3\xb6m\xc3\xa4inen aavikko pohjoisessa Saudi-Arabian vastaisella rajalla. Tihamah on yli 400 kilometri\xc3\xa4 Punaisen meren rannalla kulkeva rantakaistale, jossa harjoitetaan kalastusta, kauppaa ja keitailla viljely\xc3\xa4. Maan sis\xc3\xa4osan vuoret vaihtelevat korkeudeltaan muutamasta sadasta metrist\xc3\xa4 yli kolmeen kilometriin. Vuoret voidaan jakaa l\xc3\xa4ntiseen ja keskiseen yl\xc3\xa4nk\xc3\xb6\xc3\xb6n. L\xc3\xa4ntisen yl\xc3\xa4ng\xc3\xb6n huiput kohoavat yli kolmeen kilometriin keskisen yl\xc3\xa4ng\xc3\xb6n ollessa enemm\xc3\xa4nkin tasankoa, jonka korkeus vaihtelee 2\xc2\xa0000-3\xc2\xa0200 metrin v\xc3\xa4lill\xc3\xa4. Maan korkein huippu on 3\xc2\xa0760 metrin korkuinen Jabal an Nabi Shu'ayb. Yl\xc3\xa4nk\xc3\xb6alueiden seassa kulkee wadeja, eli jokilaaksoja, jotka ovat l\xc3\xa4mpimin\xc3\xa4 kes\xc3\xa4kuukausina kuivia. Maassa ei ole pysyvi\xc3\xa4 jokia.\n_START_SECTION_\nIlmasto\n_START_PARAGRAPH_\nL\xc3\xa4mp\xc3\xb6tilat ovat Jemeniss\xc3\xa4 yleens\xc3\xa4 varsin korkeita, varsinkin maan rannikkoalueilla. Sadem\xc3\xa4\xc3\xa4r\xc3\xa4 on yleens\xc3\xa4 v\xc3\xa4h\xc3\xa4ist\xc3\xa4, mutta vaihtelee eri korkeuksissa. Maan yl\xc3\xa4ng\xc3\xb6ill\xc3\xa4 on leuto ja sateinen kes\xc3\xa4 keskil\xc3\xa4mp\xc3\xb6tilan ollessa keskim\xc3\xa4\xc3\xa4rin 21\xc2\xa0\xc2\xb0C. Talvet ovat alueella koleita ja kohtuullisen kuivia, ja l\xc3\xa4mp\xc3\xb6tila k\xc3\xa4y satunnaisesti nelj\xc3\xa4n asteen alapuolella. Maan l\xc3\xa4nsirannikolla sijaitseva Tihamahin rantakaistale kuuluu tropiikkiin l\xc3\xa4mp\xc3\xb6tilojen kohotessa ajoittain yli 54\xc2\xa0\xc2\xb0C ja kosteuden vaihdellessa 50-70\xc2\xa0% v\xc3\xa4lill\xc3\xa4. Sade tulee alueelle ep\xc3\xa4s\xc3\xa4\xc3\xa4nn\xc3\xb6llisin\xc3\xa4 kaatosateina ja vuoden keskim\xc3\xa4\xc3\xa4r\xc3\xa4inen sadem\xc3\xa4\xc3\xa4r\xc3\xa4 on noin 130 millimetri\xc3\xa4. Adenin keskil\xc3\xa4mp\xc3\xb6tila on tammikuussa 25\xc2\xa0\xc2\xb0C ja kes\xc3\xa4kuussa 32\xc2\xa0\xc2\xb0C. Vuosittainen sadem\xc3\xa4\xc3\xa4r\xc3\xa4 on 127 millimetri\xc3\xa4. Etel\xc3\xa4-Jemenin korkeimmissa vuoristoissa sataa noin 520\xe2\x80\x93760 millimetri\xc3\xa4 vuosittain, kun taas Pohjois- ja It\xc3\xa4-Jemeniss\xc3\xa4 voi olla jopa vuosien pituisia sateettomia kausia. Jemenin it\xc3\xa4osa on kuivaa ja l\xc3\xa4mmint\xc3\xa4 aluetta.\n_START_SECTION_\nLuonto\n_START_PARAGRAPH_\nJemeniss\xc3\xa4 kasvaa paljon pikkukasveja. Sateiden j\xc3\xa4lkeen Rub al-Khalin aavikko kukkii, kun kaktukset ja akasiat sek\xc3\xa4 erilaiset tyr\xc3\xa4kit puhkeavat kukkaan. Valkoinen kriinumi Crinum yemense her\xc3\xa4tt\xc3\xa4\xc3\xa4 huomiota, mutta n\xc3\xa4ytt\xc3\xa4vin on aavikkoruusuksi kutsuttu adenia Adenium obesum. Puut ovat harvinaisia Pohjois-Jemeniss\xc3\xa4, sill\xc3\xa4 niit\xc3\xa4 on hakattu paljon polttopuiksi._NEWLINE_Jemeniss\xc3\xa4 tavataan monia el\xc3\xa4imi\xc3\xa4, kuten aavikkoilves, juovahyeena, ketut, j\xc3\xa4nikset, piikkisiat, mangustit, varaanit, agamat, hyppymyyr\xc3\xa4t ja kameleontit. Vaippapaviaanit ja kalliotamaanit ovat alarinteill\xc3\xa4 yleisi\xc3\xa4, mutta gasellit ovat v\xc3\xa4hentynet mets\xc3\xa4styksen takia ja etel\xc3\xa4arabianleopardeja el\xc3\xa4\xc3\xa4 vain syrj\xc3\xa4seuduilla._NEWLINE_Ekoturismin kannalta Jemenin p\xc3\xa4\xc3\xa4n\xc3\xa4ht\xc3\xa4vyys on sen monipuolinen linnusto, joka on erityisen runsas kev\xc3\xa4\xc3\xa4n ja syksyn muuttokausien aikaan, kun suuret petolinnut muuttavat Jemenin yli Afrikkaan. Alueella k\xc3\xa4y my\xc3\xb6s lajeja, jotka kulkevat Punaisenmeren ranta-alueen kautta Afrikasta Eurooppaan. Lintuja on my\xc3\xb6s paljon alueilla, joissa on vett\xc3\xa4 suurimman osan vuodesta."